Boris Põder
Boris Põder (ka Põdder; poksijana hiljem ka Bobby Podder või Potter; 25. jaanuar 1905 Tallinn – märts 1984 New York, USA) oli Eesti ja USA poksija. Ta hakkas poksima 1922. aastal, kui ta õppis Tallinna Linna I Reaalkoolis. Ta poksis Tallinna Kalevis. Põder oli kokku kahekordne Eesti meister kergekaalus (kuni 135 naela ehk 61,2 kg) aastatel 1923–1924. Ta lõpetas 1924. aastal Tallinna Linna Poeglaste Reaalgümnaasiumi ja läks Ameerika Ühendriikidesse. Ta asus elama New Yorki ja võttis 1925. aastal USA kodakondsuse. Ta võistles seal ka harrastajana.